Урысейм щIегъэхуабжьэ адыгэ лъэпкъ Iуэхузехьэхэр зэхэзехуэныр
14 декабря 2013 г. в 15:29
Адыгэ бэдаущ зэщIэхъееныгъэхэм я Iуэхузехьэхэмрэ я пашэхэмрэ дыгъэгъазэм и пщыкIущым яубыдри , Урысей зэхэгъэкIакIуэ гупжьейм и къулыкъу къудамэу Краснодар щыIэм яшащ. Иджы ахэм я нэхъыбэр къаутIыпщыжащ, ауэ дыгъэгъазэм и 16-м трагъазэу зэхэгъэкIакIуэхэм аргуэру яхуэкIуэн хуейщ,  къыпкърыупщIыхьын щхьэкIэ.
Ар Хуитыныгъэ радиом къыжриIащ адыгэ бэдаущ Iуэхузехьэ Къэбэрдей-Балъкъэрым щыщ Мурзэкъан Абубэчыр.
Мурзэкъан: «Иджыпсту Краснодар  щыIэщ Бгъанэ Алий,  Егъэн Ибэрэхьим,  Къамбий Руслан. КъаутIыпщыжащ  Ташу Евгений,  КIэщ Руслан, Хъуажь Аднан, Амцыжь Хьилми сымэ.  А нэрыбгищыр Краснодар къэнащ».
Мурзэкъан Хуитыныгъэ радиом къызэрыжриIамкIэ,  Урысейм и зэхэгъэкIакIуэ гупжьейм егъэзыгъэкIэ  яшахэм яхэтащ "Хэкупсэ" порталым и редактор нэхъыщхьэ,  журналист, Адыгэ Республикэм щыщ Ташу Евгений, Къэбэрдей-Балъкъэрым щыщ  бэдаущ Iуэхузехьэхэу  Егъэн Ибрэхьимрэ, КIэщ Русланрэ,  Къэрэшей-Шэрджэсым щыщ, «Абазэ» купсэм и унафэщI Къамбий Руслан,  «21-нэ лIэщIыгъуэм и Адыгэ Хасэ» жэуэ Адыгэ Республикэм лажьэ бэдаущ зэщIэхъееныгъэм и тхьэмадэ Зехьэ Амин, апхуэдэу Адыгейм щыщ бэдаущ Iуэзхузехьэхэу Хъуажь Аднан, ЕхъутлI Юрий, Амцыжь Хьилмы, сымэ.  
Адыгэ Республикэм, Къэбэрдей-Балъкъэрым, Къэрэшей-Шэрджэсым, Краснодар крайм  щаубыдащ адыгэ бэдаущ Iуэху зехьэхэр, дыгъэгъазэм и 13-м.  Ахэм я унэхэмрэ я фэтэрхэмрэ къахъунщIэу щIаплъыкIа нэужь, езыхэр экстремизмым бэнэныгъэ дегъэкIуэкIынымкIэ щыIэ купсэм и лэжьакIуэхэм Краснодар яшащ .
Къэбэрдей-Балъкъэрым щыщ,  "Хасэ" бэдаущ зэщIэхъееныгъэм и унафэщI Ягъэн Ибрэхьим, Краснодар здэщыIэм телефонкIэ   Хуитыныгъэ радиом къызэрыжриIамкIэ, яубыдауэ хъуам къару къулыкъухэм тхылъ кърагъэлъэгъуащ "уэхьэб Чернышев гуэрым" зэрылъыхъуэм теухуауэ.
Абы и псалъэхэмкIэ адыгэ бэдаущ зэщIэхъееныгъэхэм я хьэрэчэтыщIэхэмрэ пашэхэмрэ дыгъэгъазэм и пщыкIущым зэраубыдар епхащ Сочи щекIуэкIыну щIымахуэ Олимпиадэм.
Егъэн: «Апщыгъуэми яубыдахэр къахъунщIащ ваххабизмым епха фIэгъэнапIэхэр къалъыхъуэу. Ар шынагъуэншагъэм ехьэлIауэ ирагъэкIуэкI Iуэхущ».
Мэзкуу дэс адыгэ бэдаущ Iуэхузехьэхэм  а IуэхумкIэ я мыарэзыныгъэ къагъэлъагъуэ. КъызэралъытэмкIэ, адыгэ жылагъуэ Iуэхузехьэ пашэхэр хабзэншэу яубыдащ. Къыхагъэщ, хабзэм тету лажьэ бэдэущ Iуэхузехьэ пашэхэм къэралым и лъэныкъуэкIэ апхуэдэ убыдыныгъэхэр яIэн хуэмейуэ. Трагъэчыныхь, Iэрыубыд ящIахэр псори къаутIыпщыжыну. Мис Хуитыныгъэ радиом къыжриIар, Мэзкуу щыпсэу, адыгэ бэдаущ Iуэхузехьэ Шыхъуэ Замир.
Шыхъуэ: «Мэремым, дыгъэгъазэм и 13-м екIуэкIа Iуэхум ауэми дыхуэарэзыкъым.   Адыгэ Iуэхухэм телажьэхэр яубыдри зыщIыпIэ яшащ,  здашари щIашари къыдгурыIуэкъым. ТщIэкъым ахэм къыжраIэнури, къазэрыпкъырупщIыхьынури.  Дэ къыдэлъытэ ахэр икIэщIыпIэкIэ  къаутIыпщыжын хуейуэ». 
Экспертхэм къызэралъытэмкIэ,  адыгэ бэдаущ Iуэхузехьэ пашэхэр зэраубыдам псалъэмакъышхуэ къикIынкIэ мэхъу.  Хуагъэфащэ, дунейпсом тет адыгэхэм мин бжыгъэкIэ я мыарэзыныгъэ къагъэлъэгъуэну.  ИкIи абыхэм дуней псор къыхураджэнущ 2014 гъэм Сочи щекIуэкIыну Олимпиадэр бойкот ящIыну.
Къэнщауэ Маринэ,
Зэубыд Ахьмэд,
Къардэн Аминат
Хуитыныгъэ радио.